Ագամեմնոն Շլիման

Ագամեմնոն Շլիման (, ), հույն դիվանագետ և քաղաքագետ։ 

Հնագետ Հենրիխ Շլիմանի և նրա երկրորդ կնոջ՝ Սոֆյա Շլիմանի որդին։

Կենսագրություն 
Ագամեմնոն Շլիմանը ծնվել է 1878 թվականին։ Նրա մոր համար դա հինգերորդ հղիությունն էր և երկրորդ հաջող ավարտ ունեցածը։ Անվանակոչվել է ի պատիվ հին հունական դիցաբանության հերոսներից մեկի՝ Ագամեմնոնի, որը Միկենիայի թագավորն էր, որտեղ նրա հայրն ու մայրը պեղումներ էին կատարում։ Հենրիխ Շլիմանը որդու ծննդից հետո կատարել է հետևյալ արարողությունը. նա նորածնին տարել է տանիք, նվիրաբերել է Արեգակին, ապա գլխով դիպցրել է Հոմերոսի հատորին։ Մկրտության ժամանակ անմիջապես Շլիմանը փորձել է չափել սուրբ ջրի ջերմաստիճանը` գրեթե խախտելով հաղորդության խորհուրդը։

Հայրը մահացել է, երբ Ագամեմնոնը 12 տարեկան է եղել։ Կրթություն և դոկտորական աստիճան ստացել է Փարիզում, որտեղ կտակով նրան տուն էր բաժին հասել, ինչպես նաև կալվածքներ Թեսալիայում։ 1902 թվականին ծովային ճանապարհորդության ժամանակ հանդիպել է 16-ամյա ամերիկուհի Նադին դե Բորնեմանին և ամուսնացել է նրա հետ Նյու Յորքում։ Այդ ժամանակ էլ ընդունել է ամերիկյան քաղաքացիություն, որն ունեցել էր և նրա հայրը։

Հունաստանում քաղաքական գործունեություն է ծավալել, եղել է խորհրդարանի պատգամավոր (ներկայացրել է Լարիսան), իսկ 1914 թվականին նշանակվել է ԱՄՆ-ում դեսպան։ Նադին դե Բորնեմանից ամուսնալուծվելուց հետո ֆինանսական լուրջ դժվարություններ է ունեցել, այնպես, որ 1926 թվականին մայրը վաճառել է ընտանեկան «Իլիոնի պալատ» կեցավայրը հունական պետությանը, իսկ գումարը փոխանցել է որդուն, որպեսզի օգնի նրան։ 1935 թվականին եղել է Էպիրուսի նահանգապետ։ Հետագայում ապրել է Ֆրանսիայում, որտեղ բավականին հաջող փորձել է պայքարել Հունաստանի գերմանական բռնազավթման դեմ։ Պատերազմից հետո նշանակվել է դեսպանորդ Ֆրանսիայում։ Ամուսնացել է երկրորդ անգամ, բայց երեխաներ չի ունեցել։ Մահացել և թաղվել է Փարիզում։

Ծանոթագրություններ 

Հույն դիվանագետներ
Հունաստանի քաղաքական գործիչներ
Հունաստանի քաղաքագետներ